मां ने पूछा- बताओ, देश आजाद है या गुलाम, भीड़ ने कहा- गुलाम है
Punjabi Singer Sidhu Moosewala Death Anniversary [Ground Report]. Follow Sidhu Moosewala Barsi News, Photos And Latest Updates On Dainik Bhaskar (दैनिक भास्कर).
पंजाब के मानसा की किसान मंडी में रविवार, 19 मार्च को हजारों की भीड़ जुटी। हाथों में मशहूर सिंगर सिद्धू मूसेवाला की फोटो। कई लड़के मूसेवाला की फोटो वाली टी-शर्ट पहने हुए। यहां सिद्धू की पहली बरसी मनाई गई। पिता बलकौर सिंह ने दावा किया था कि कार्यक्रम में एक लाख लोग आएंगे। इतने ही लोगों के खाने-पीने का इंतजाम था, लेकिन आए करीब 10 हजार। उनकी जांच के लिए हर तरफ पुलिसवाले और हर गेट पर 4-5 मेटल डिटेक्टर।
बड़े से स्टेज पर शबद कीर्तन चल रहा था, तभी सिद्धू मूसेवाला की मां चरण कौर स्टेज पर आईं। साथ में पिता बलकौर सिंह। मां ने आवाज में दम भरते हुए कहा- ‘मैं तां बस तुहानू इक्को ही गल्ल पूछणा चाहूंगी के साड्डा देश अजाद है या गुलाम...(मैं बस तुमसे एक ही बात पूछना चाहती हूं कि हमारा देश आजाद है या गुलाम)।’
भीड़ ने जवाब दिया ‘गुलाम’। फिर लगने लगे ‘खालिस्तान जिंदाबाद, खालिस्तान जिंदाबाद’ के नारे। मंच से न किसी ने भीड़ को रोका, न कोई विरोध हुआ।
चरण कौर फिर कहती हैं- 'आप्पा किसी भूलेखे च न रहिये के अस्सी तां आजाद हो गए, अस्सी तां अज्ज वी गुलाम हां... (हमें किसी भुलावे में नहीं रहना चाहिए कि हम आजाद हो गए, हम तो आज भी गुलाम हैं)
अब दूसरी तस्वीर देखिए-
‘अत नू तरक्की एथे, वेरी बनदी लेजें’ (‘आखिर में आपकी कामयाबी ही, आपके अंत की वजह बनती है’), सिद्धू मूसेवाला की ये लाइनें एक ट्राइसिकल पर लिखी थीं। 26 साल का एक दिव्यांग इससे मूसेवाला की बरसी में पहुंचा था। पंजाबी की लाइनों के नीचे लिखा था लीजेंड।
एक और दिव्यांग लोकेश, उम्र करीब 40 साल। प्राइमरी स्कूल में टीचर हैं। अपनी तीन पहिए वाली स्कूटी लेकर किसान मंडी पहुंचे थे। लोकेश ने कई गेट से एंट्री करने की कोशिश की, लेकिन पुलिस ने रोक दिया, कहा कि व्हीकल के साथ एंट्री नहीं मिलेगी। लोकेश नहीं माने, अंदर जाने की कोशिश करते रहे, आखिरकार एक पुलिसवाले ने उनका मन समझ लिया और अंदर जाने दिया।
लोकेश की तरह हजारों लोग सिद्धू मूसेवाला की पहली बरसी पर पंजाब के दूरदराज के इलाकों से आए थे। कुछ पैदल, तो कुछ ट्रैक्टर या घोड़ा-गाड़ी से। सिद्धू की याद में गुरवाणी प्रकाश और कीर्तन हुआ। सिद्धू मूसेवाला से जुड़ी आखिरी यादों की प्रदर्शनी लगाई गई।
यहीं वो थार जीप भी रखी गई, जिससे 29 मई 2022 को सिद्धू घर से निकले थे और रास्ते में बदमाशों ने घेरकर उन पर एके-47 से गोलियां बरसाई थीं।
‘मानसा को कौन जानता था, सिद्धू ने दुनिया में मशहूर किया’
फिर से लोकेश के पास लौटते हैं। लोकेश मानसा के ही रहने वाले हैं। वे कहते हैं- ‘मैं यहां सिर्फ सिद्धू के माता-पिता का दुख बांटने के लिए आया हूं। मैं ज्यादा कुछ नहीं कर सकता, लेकिन उनके दुख में शरीक हो सकता हूं। हमारे जिले मानसा को कौन जानता था। सिद्धू मूसेवाला ने पूरी दुनिया में मानसा का नाम किया।'
'अभी पुलिस अमृतपाल सिंह (खालिस्तान समर्थक और वारिस पंजाब दे के चीफ) पर कार्रवाई कर रही है। खौफ का माहौल है, लेकिन फिर भी मैं चला आया, मुझसे नहीं रहा गया। मैंने कोशिश की, अपना दिव्यांग आईडी कार्ड दिखाया और अंदर आ गया।’
यहीं मेरी मुलाकात साहिल से हुई। साहिल का मजहब हिंदू हैं, लेकिन उनकी शख्सियत सिख की तरह है। माथे पर पग, तावदार मूछें, हाथ में कड़ा। साहिल कहते हैं ‘सिद्धू भाई की पहली बरसी है। बहुत भारी मन से आया हूं। जब भी उनके घर गया, उनकी मां ने बिठाकर चाय पिलाई, खाना खिलाया। कभी भी ऐसे ही नहीं लौटने दिया।’
‘सिद्धू हमारे गांव आकर वॉलीबॉल खेलता था, चंगा मुंडा था’
राज सिंह सद्दासिंगवाला गांव के रहने वाले हैं। ये गांव सिद्धू के मूसा गांव से सिर्फ 3 किमी दूर है। सिद्धू को याद करते हुए उनकी आवाज भारी हो जाती है। फिर खुद को संभालकर कहते हैं, ‘सिद्धू मेरे सामने बड़ा हुआ था। मैं उसे दिल से श्रद्धांजलि देने आया हूं, इसके अलावा मेरे पास उसे देने के लिए कुछ नहीं है। सिद्धू इतना मिलनसार था, अगर वो 10 मिनट किसी से बात कर ले, तो वो बंदा उसका हो जाता था। सिद्धू हमारे गांव में वॉलीबॉल खेलने भी आया करता था।’
मैंने बात-बात में गैंगस्टर लॉरेंस बिश्नोई का जिक्र कर दिया। उसके जेल से दिए इंटरव्यू पर राज सिंह कहते हैं कि ‘लॉरेंस सरकार का आदमी है। सरकार ने ही उसका जेल से इंटरव्यू कराया है, ताकि सिद्धू को बदनाम किया जा सके। सरकार चाहती है कि सिद्धू की बरसी पर भीड़ ना आए। इसी वजह से अमृतपाल सिंह की गिरफ्तारी का खेल खेला और इंटरनेट बंद किया गया।’
सिद्धू के पिता ने भी मंच से लॉरेंस का जिक्र किया
सिद्धू मूसेवाला के पिता बलकौर सिंह मंच से बोलने के लिए खड़े हुए तो, उन्होंने सबसे ज्यादा बार गैंगस्टर लॉरेंस के इंटरव्यू का जिक्र किया। उन्होंने कहा- ‘सरेआम एक गुंडा, जो खुद को राष्ट्रवादी बताता है, जेल से बैठकर बोल रहा है कि मैंने ही सिद्धू को मारा और सलमान खान को भी मारेंगे। सरकार ने न तो उस पर कोई कार्रवाई की, ना इंटरव्यू लेने वाले पर कोई कार्रवाई की।’
इसके बाद सामने बैठी हजारों की भीड़ पंजाब सरकार के खिलाफ नारे लगाने लगी। सिद्धू के पिता ने कहा कि ‘आज पूरे पंजाब में इंटरनेट बंद है, लेकिन वो गैंगस्टर जेल से बैठकर ऑनलाइन इंटरव्यू दे रहा है।’
‘थार के सामने खड़ा था, पर फोटो खिंचवाने की हिम्मत तक नहीं जुटा पाया’
मानसा के मनवीर हाथ में सिद्धू मूसेवाला की एके-47 उठाए हुए फोटो लिए खड़े दिखे। मनवीर कहते हैं कि ‘मैं सिद्धू की गोलियों से छलनी थार के सामने गया तो एकदम भावुक हो गया। वहां खड़े होकर फोटो खिंचवाने की हिम्मत नहीं जुटा पाया। हमने सिद्धू को उसी थार पर चलते हुए देखा था।’
अमृतपाल मामले की वजह से जगह-जगह बैरिकेडिंग
सिद्धू मूसेवाला की बरसी कार्यक्रम पर अमृतपाल सिंह पर पुलिस की कार्रवाई का असर दिखा। कार्यक्रम वाली जगह जाने वाले रास्तों पर पुलिस ने बैरिकेडिंग और चेक पोस्ट बना रखे थे। मैं बठिंडा से मानसा की तरफ बढ़ा तो हमारी कार की भी चेंकिंग की गई। पुलिसवालों ने बताया कि अमृतपाल सिंह के मामले की वजह से ही इतनी सख्ती है।
बरसी में आए राज सिंह ने कहा, 'लोग अमृतपाल सिंह को भी चाहते हैं और सिद्धू मूसेवाला को भी। इससे लोग बंट गए। पुलिस ने बरसी में आने वाले लोगों को काफी पहले रोक दिया। मेरे पास फिरोजपुर से फोन आया था कि पुलिस मानसा आने से रोक रही है। सरकार ने अमृतपाल वाले मामले से बरसी की भीड़ कम करने की कोशिश की है, इंटरनेट भी इसलिए बंद किया गया।'
सिद्धू मूसेवाला: 28 साल की उम्र में ‘लीजेंड’ बनने का सफर
शुभदीप सिंह सिद्धू उर्फ सिद्धू मूसेवाला का जन्म 11 जून 1993 को पंजाब के मानसा में हुआ। पिता- सरदार बलकौर सिंह, मां- चरण कौर। सिद्धू को बचपन से पंजाबी सिंगर कुलदीप मानक के गाने बहुत पसंद थे। बाद उन्हें वेस्टर्न म्यूजिक का चस्का लगा।
साल 2012 से 2016 तक सिद्धू ने लुधियाना के गुरुनानक देव इंजीनियरिंग कॉलेज से इंजीनियरिंग की पढ़ाई की। सिद्धू ने इसी दौरान ‘लाइसेंस’ गाना लिखा। वो इसे भीड़ जुटाकर खूब गाया करते। ग्रेजुएशन पूरा कर सिद्धू कनाडा चले गए। वहां उन्हें बतौर गायक और गीतकार पहचान मिलनी शुरू हुई।
पंजाबियत और गांव की जड़ों से प्यार ने शुभदीप सिद्धू को सिद्धू मूसेवाला बना दिया। सिद्धू के गांव का नाम मूसा है, इससे सिद्धू मूसेवाला ही उनका स्टेज नेम हो गया।
2017 में सिद्धू ने प्रोड्यूसर बिग ब्रेड (Byg Byrd) को मैसेज किया। इसके बाद सिद्धू का पहला गाना रिलीज हुआ ‘जी वागों’। ये गाना डूएट सॉन्ग था, जो सिद्धू ने गुरलेज अख्तर के साथ गाया था। इसके बाद शोहरत का सिलसिला थमा ही नहीं।
2018 और 2019 में यूट्यूब पर करोड़ो व्यूज के साथ उनके गाने टॉप ट्रेंडिंग बनते गए। 2021 तक आते-आते सिद्धू के तीन एलबम लॉन्च हो गए। पंजाबी को दुनिया के बीच ले जाने वाले सिद्धू अब ग्लोबल स्टेज पर छा चुके थे।
लेकिन किस्मत को ये शोहरत हजम नहीं हुई। 29 मई 2022 को सिर्फ 28 साल की उम्र में सिद्धू की उनके गांव के पास ही हत्या कर दी गई। उनके अंतिम संस्कार में करीब ढाई लाख लोग शरीक हुए थे।
